Baranka je odchovancom Dubnice, v ktorej nastupoval za dorast, juniorku a nakoniec v druhej najvyššej súťaži aj za mužov. V roku 2003 ho draftoval v druhom kole z celkového 50. miesta klub NHL – New York Rangers. V sezóne 2003/2004 a následne aj 2004/2005 pôsobil vo Western Hockey League (WHL) v drese Everett Silvertips. Nasledujúce tri sezóny odohral na farme Rangers v tíme Hartford Wolf Pack. V NHL v drese New Yorku Rangers odohral "21. novembra 2007" proti Tampe Bay jediný zápas, v ktorom si na svoje konto pripísal jednu asistenciu a jeden plusový bod.